**Medisiina D** on Turussa sijaitseva lääketieteen opetus-, tutkimus- ja diagnostiikkatilojen uudisrakennus, jossa toimii Turun yliopisto, Varsinais-Suomen sairaanhoitopiiri (VSSHP), Turun ammattikorkeakoulu ja Terveyden ja hyvinvoinnin laitos (THL). Rakennuttaja on Suomen Yliopistokiinteistöt Oy. Rakennusprojektin valmistelevat työt alkoivat lokakuun puolivälissä 2015 ja louhinta- ja maanrakennustyöt marraskuussa. Rakennus valmistui kesällä 2018. Hankkeen pääsuunnittelija on arkkitehti Janne Helin Schauman Arkkitehdit Oy:stä. Rakennushankkeen kustannusarvio on noin 80 miljoonaa euroa. Projektinjohtourakoitsija on NCC Rakennus Oy ja sopimuksen arvo on noin 60 miljoonaa euroa. A-Insinöörit Rakennuttaminen Oy vastaa rakennuttamisesta ja valvonnasta.

Medisiina D joulukuussa 2017.
Rakennus sijoittuu I kaupunginosaan Kupittaan kampusalueelle Kiinamyllynkadulle. Se rajoittuu etelässä katualueeseen, lännessä ja pohjoisessa Turun yliopistolliseen keskussairaalaan (TYKS) ja idässä junarataan rataosalla Helsinki–Turku sekä valtatie 1 eli Helsingin valtatiehen. Medisiina D sekä VSSHP:n uusi T3-sairaala tiivistävät Tyksin kantasairaalan aluetta kampusmaiseksi sijoittuen T-sairaalan ja A-sairaalan väliin.

Tilat jakautuvat toimijoiden kesken seuraavasti: VSSHP 51 %, Turun yliopisto 31 %, Turun ammattikorkeakoulu 11 % ja THL 7 %. Rakennuksessa on tarkoitus toimia 600 työntekijää ja 1 400 opiskelijaa päivittäin.

Rakennuksen bruttoala on 25 466 neliömetriä ja kerrosluku kahdeksan. Kahdeksan kerroksen lisäksi rakennuksessa on kellarikerros ja talotekniikankerros. Kaksi ensimmäistä kerrosta ovat avoimia julkisia tiloja. Ensimmäiseen kerrokseen sijoittuu luentosaleja, ryhmätiloja, liiketiloja ja lounasravintola. Toisessa kerroksessa on opetuslaboratorioita ja hammashoidon opetusyksikkö. Kerroksissa 3–8 on eri yksiköiden laboratorio- ja toimistotiloja. Taloon sijoitetaan BSL-3 tason turvalaboratorio, jossa tutkitaan vakavia tarttuvia tauteja. Rakennuksessa pyritään kestävän kehityksen mukaisiin tilaratkaisuihin, rakenteisiin sekä materiaaleihin ja tilaratkaisuissa tilojen monikäyttöisyyteen ja joustavuuteen.

Lähteet
-------

1. 1 2  Opetus, tutkimus ja diagnostiikka kohtaavat Medisiina D -uudisrakennuksessa *utu.fi*.  1.10.2015. Turun yliopisto.  Arkistoitu 5.10.2015. Viitattu 3.10.2015.
2. ↑  Vähämäki, Hannu: Medisiina D nousee Tyksin mäelle *yle.fi*.  1.10.2015. Yleisradio Oy. Viitattu 3.10.2015.
3. ↑  Suomen Yliopistokiinteistöt valitsi NCC:n kumppanikseen Turun Medisiinan toteuttajaksi (pörssitiedote) *ncc.fi*.  13.10.2015. NCC Rakennus Oy. Viitattu 1.1.2016. [vanhentunut linkki]
4. 1 2  Medisiina D -projektisivu *ncc.fi*. NCC Rakennus Oy. Viitattu 1.1.2016.
5. 1 2  Medisiina D -uudisrakennus nousee Turun Kupittaan kampusalueelle *vsshp.fi*.  30.1.2015. Varsinais-Suomen sairaanhoitopiiri.  Arkistoitu 5.10.2015. Viitattu 3.10.2015.
6. 1 2  Medisiina D -uudisrakennus Turun Kupittaan kampusalueelle *vsshp.fi*.  1.10.2015. Varsinais-Suomen sairaanhoitopiiri.  Arkistoitu 6.10.2015. Viitattu 3.10.2015.
7. ↑  Kaartinen, Katja: Turussa tutkitaan pian tappavia mikrobeja (ISSN 0356-133X) *ts.fi*.  31.1.2015. Turun Sanomat Oy.  Arkistoitu 4.10.2015. Viitattu 3.10.2015.